August H. Andresen

August Herman Andresen (1890–1958) var en norsk-amerikansk politiker. Han var medlem av Representantenes hus for det sørøstlige Minnesota i 31 år. Han tilhørte Det republikanske parti.

Liv og virke 
Han ble født i en prærielandsby i Illinois av norske innvandrere. Foreldrene var Ole Andresen (Zitzelau) fra Askvoll i Sunnfjord og hustru Anna Lunke fra Øyer i Gudbrandsdalen. Faren var pastor i flere norske lutherske menigheter innen den haugianske tradisjonen i Midtvesten.

August H. Andresen gikk, som sin far før ham, Haugesynodens seminar i Red Wing, deretter St. Olaf College og St. Paul College of Law. Han fikk advokatbevilling i 1914 og begynte som privatpraktiserende advokat i Red Wing. I ånden var han «en tro etterfølger av sin far», skrev den norsk-amerikanske teologen Olaf Morgan Norlie.

Andresen var innvalgt i Representantenes hus fra det sørøstlige Minnesota fra 1925 til 1933, da han ved en endring i valgordningen mistet plassen med knapp margin, og på nytt fra 1935 til sin død i 1958. Etter den andre verdenskrig ble han republikanernes ledende landbrukspolitiker i huset. Andresen ble vurdert som landbruksminister av president Dwight D. Eisenhower, men han kom fra et typisk melkebondedistrikt, som kunne skape uvilje hos kornbøndene. I utenrikspolitikken var Andresen isolasjonist, men mislikte betegnelsen.

Han giftet seg i 1914 med norsk-amerikaneren Julia Lien (1889–1957) fra Red Wing. De var barnløse.

Referanser

Eksterne lenker 

Kongressrepresentanter fra Minnesota
Personer fra USA av norsk opphav
Personer fra Goodhue County i Minnesota